“อินเดีย” ยอดติดโควิดวันเดียวพุ่ง 3.6 แสนราย ป่วยสะสมเฉียด 20 ล้านคน
"สาธารณสุขอินเดีย" เผยยอดติดโควิดวันเดียวพุ่ง 3.6 แสนราย ป่วยสะสมเฉียด 20 ล้านคน เสียชีวิตเพิ่มขึ้นแตะ 218,949 ราย
"สาธารณสุขอินเดีย" เผยยอดติดโควิดวันเดียวพุ่ง 3.6 แสนราย ป่วยสะสมเฉียด 20 ล้านคน เสียชีวิตเพิ่มขึ้นแตะ 218,949 ราย
3 พ.ค. 2564

กระทรวงสาธารณสุขอินเดียเปิดเผยในวันนี้ว่า ในช่วง 24 ชั่วโมงที่ผ่านมา พบผู้ติดเชื้อไวรัสโควิด-19 รายใหม่เพิ่มอีก 368,147 ราย ส่งผลให้ยอดรวมผู้ติดเชื้อทั่วประเทศขณะนี้พุ่งขึ้นเป็น 19,925,604 ราย ขณะเดียวกัน อินเดียพบผู้เสียชีวิตเพิ่มอีก 3,417 ราย ส่งผลให้ยอดรวมผู้เสียชีวิตเพิ่มขึ้นแตะ 218,949 ราย
สำหรับผู้ที่ได้รับอนุญาตให้ออกจากโรงพยาบาลหลังได้รับการรักษาจนหายดีแล้วอยู่ที่ 16,293,003 ราย ส่วนผู้ที่ยังคงรักษาตัวอยู่ในโรงพยาบาลมีจำนวน 3,413,642 ราย เพิ่มขึ้น 63,998 รายในรอบ 24 ชั่วโมงที่ผ่านมา
ด้าน สำนักข่าวซินหัวรายงานว่า จำนวนผู้ติดเชื้อโควิด-19 รายวันในอินเดียยังคงเพิ่มขึ้นอย่างรุนแรง ขณะที่รัฐบาลอินเดียได้ออกชุดมาตรการใหม่เพื่อควบคุมการแพร่ระบาด โดยโรงเรียนหลายแห่งได้ยกเลิกการสอบหรือเลื่อนกำหนดการออกไป
ทั้งนี้ เมื่อวันเสาร์ที่ผ่านมา อินเดียเริ่มการฉีดวัคซีนป้องกันโควิด-19 เฟสสามให้กับผู้มีอายุ 18 ปีขึ้นไป และจนถึงตอนนี้ มีการฉีดวัคซีนให้ประชาชนทั่วประเทศไปแล้วกว่า 157 ล้านรายนับตั้งแต่เริ่มโครงการฉีดวัคซีนทั่วประเทศเมื่อวันจันทร์ที่ 16 ม.ค.ที่ผ่านมา
โดยเมืองเดลี ซึ่งเป็นหนึ่งในเมืองที่มีผู้ติดเชื้อโควิด-19 มากที่สุดในอินเดีย รายงานพบผู้ติดเชื้อไวรัสโควิด-19 รายใหม่เพิ่มอีกกว่า 20,000 ราย และผู้เสียชีวิตอีก 407 ราย ในช่วง 24 ชั่วโมงที่ผ่านมา ทำให้จำนวนรวมผู้เสียชีวิตเนื่องจากไวรัสโควิด-19 ในกรุงเดลีเพิ่มเป็น 16,966 ราย
 